

**Eiropas Komisijas vides un klimata pasākumu programmas LIFE**

**nacionālā līdzfinansējuma piešķiršanas nolikums projektiem, kas piedalās 2024.gada uzsaukumā**

APSTIPRINĀTS

Viedās administrācijas un reģionālās attīstības ministrijā

Ar 12.03.2025. rīkojumu Nr. 1-2/35

Rīga

2025

Saturs

[I. LIFE programma 3](#_Toc204602819)

[II. Nacionālā līdzfinansējuma mērķis 6](#_Toc204602820)

[III. Nacionālā līdzfinansējuma pieejamības izsludināšana 6](#_Toc204602821)

[IV. Pieteikuma iesniedzējs 7](#_Toc204602822)

[V. Nacionālā līdzfinansējuma apjoms 7](#_Toc204602823)

[VI. Komercdarbības atbalsta konstatēšana 10](#_Toc204602824)

[VII. Nacionālā līdzfinansējuma izmaksāšanas un atmaksāšanas nosacījumi Nacionālā līdzfinansējuma pieteikumiem, kuriem netiek piešķirts komercdarbības atbalsts 11](#_Toc204602825)

[VIII. Attiecināmās izmaksas un līdzfinansējuma izlietošanas nosacījumi Nacionālā līdzfinansējuma pieteikumiem, kuriem tiek piešķirts komercdarbības atbalsts 12](#_Toc204602826)

[IX. Pieteikšanās Nacionālā līdzfinansējuma pieteikumu iesniegšanai SAP un OG 13](#_Toc204602827)

[X.  Nacionālā līdzfinansējuma pieteikumu izskatīšana un lēmumu pieņemšana 15](#_Toc204602828)

[XI Projekta finansēšanas un izpildes kārtība 18](#_Toc204602829)

[XII. Nacionālā līdzfinansējuma pieteikumu iesniegšana SIP, SNAP un TAP projektiem 18](#_Toc204602830)

[XIII. Priekšfinansējums, tā pieprasīšana un atmaksas nosacījumi 19](#_Toc204602831)

[XIV. Pielikumi 20](#_Toc204602832)

# I. LIFE programma

1.  LIFE programma ir Eiropas Savienības (turpmāk – ES) finanšu instruments, kas atbalsta vides un klimata politikas projektus.

2. LIFE programmas vispārīgie mērķi ir: sekmēt pāreju uz tīru, energoefektīvu un klimatnoturīgu mazoglekļa aprites ekonomiku, cita starpā veicinot pāreju uz tīru enerģiju, vides kvalitātes aizsardzību un uzlabošanu un bioloģiskās daudzveidības zuduma apturēšanu un atjaunošanu, tādējādi dodot ieguldījumu ilgtspējīgā attīstībā un konkrēti:

2.1. izstrādāt, demonstrēt un popularizēt inovatīvus paņēmienus un pieejas, kā sasniegt ES tiesību aktos un rīcībpolitikās izvirzītos vides un klimata politikas mērķus, tostarp pāriet uz tīru enerģiju, un palīdzēt izmantot paraugpraksi dabas un bioloģiskās daudzveidības jomā, tostarp ar *Natura 2000* tīkla atbalstu;

2.2. atbalstīt relevanto ES tiesību aktu un rīcībpolitiku izstrādi, īstenošanu, uzraudzību un izpildes panākšanu, tostarp uzlabot pārvaldību, stiprinot publisko un privāto aktoru spējas un pilsoniskās sabiedrības iesaisti;

2.3. palīdzēt lielā mērogā izvērst veiksmīgus tehniskus un rīcībpolitiskus relevanto Eiropas Savienības tiesību aktu un rīcībpolitiku īstenošanas risinājumus, atkārtojot rezultātus, integrējot saistītos mērķus citās rīcībpolitikās un publiskā un privātā sektora praksēs, mobilizējot investīcijas un uzlabojot piekļuvi finansējumam.

3. LIFE programma atbalsta projektus:

3.1. joma “**Vide”**, kas aptver apakšprogrammas:

3.1.1. **Daba un bioloģiskā daudzveidība** - apakšprogrammas ietvaros tiek attīstītas, demonstrētas un veicinātas novatoriskas metodes un pieejas (tostarp uz dabu balstītu risinājumu un ekosistēmu pakalpojumu pieejas pieeju), lai sasniegtu ES tiesību aktu un dabas un bioloģiskās daudzveidības politikas mērķus un dotu ieguldījumu zināšanu bāzē un paraugprakses piemērošanā, tostarp veicinot Natura 2000 tīkla attīstību un uzlabojot pārvaldību visos līmeņos;

3.1.2. **Aprites ekonomika un dzīves kvalitāte** apakšprogrammas ietvaros tiek izstrādātas, demonstrētas un popularizētas novatoriskas metodes un pieejas, lai sasniegtu ES tiesību aktu un vides politikas mērķus un dotu ieguldījumu zināšanu bāzē un labākās prakses piemērošanā, ar mērķi atvieglot pāreju uz ilgtspējīgu, toksisku vielu nesaturošu, energoefektīvu un pret klimatu noturīgu aprites ekonomiku un aizsargāt, atjaunot un uzlabot vides kvalitāti.

3.2. joma “**Klimata rīcība”**, kas aptver apakšprogrammas:

3.2.1. **Klimata pārmaiņu mazināšana un pielāgošanās tām** apakšprogrammas ietvaros tiek veicināta siltumnīcefekta gāzu emisiju samazināšana, veicināta noturība pret klimata pārmaiņām, sevišķi sekmējot attiecīgas politikas un normatīvo aktu izstrādāšanu un īstenošanu, uzlabojot zināšanas, izstrādājot integrētas pieejas un izstrādājot un parādot inovatīvas tehnoloģijas, sistēmas, metodes un instrumentus.

3.2.2. **Pāreja uz tīru enerģiju** apakšprogrammas ietvaros tiek attīstītas, demonstrētas un popularizētas novatoriskas metodes un pieejas, lai sasniegtu ES tiesību aktu un politikas mērķus attiecībā uz pāreju uz ilgtspējīgu atjaunojamo enerģiju un paaugstinātu energoefektivitāti, kā arī veicinātu zināšanu bāzi un labākās prakses piemērošanu.

4. LIFE programmā var pieteikt un realizēt šādus projekta veidus:

**4.1. Standarta rīcības projekti (Standard Action Projects (SAP))** - visplašāk atbalstītā LIFE projektu kategorija, kuru mērķis ir izstrādāt, demonstrēt un popularizēt novatoriskas metodes un pieejas, veiksmīgus tehniskus risinājumus un labākās prakses piemērošanu. Var pieteikt un realizēt visās apakšprogrammās.

LIFE līdzfinansējuma likme līdz 60% (specifiskos gadījumos, kas noteikti [Regulā (ES) 2021/783](https://eur-lex.europa.eu/legal-content/LV/TXT/HTML/?uri=CELEX:32021R0783&from=EN) – līdz 75%). Īstenošanas termiņš līdz 10 gadiem.

**4.2. Stratēģiskie dabas projekti (Strategic Nature Projects (SNAP))** - projekti, ar kuriem tiek īstenoti un ieviesta Prioritāro rīcību ietvarprogramma vai citi plāni vai stratēģijas, ko starptautiskā, nacionālā vai reģionālā līmenī pieņēmušas dabas un bioloģiskās daudzveidības kompetentās iestādes un kas īsteno ES dabas un/vai bioloģiskās daudzveidības politikas vai tiesību aktus šajā jomā, un ietver īpašas un izmērāmas darbības vai mērķus ar skaidru grafiku un budžetu.

LIFE līdzfinansējuma likme līdz 60%. Īstenošanas termiņš līdz 20 gadiem.

**4.3. Stratēģiskie integrētie projekti (Strategic Integrated Projects (SIP))** – projekti vides, klimata vai enerģētikas stratēģiju vai rīcības plānu īstenošanai reģionālā, valsts vai starptautiskā mērogā, ko iesniedz dalībvalstu kompetentās iestādes veicinot koordināciju un mobilizāciju vismaz ar vienu citu ES, valsts vai privātu finansējuma avotu.

LIFE līdzfinansējuma likme līdz 60%. Īstenošanas termiņš līdz 20 gadiem.

**4.4. Tehniskās palīdzības projekti (Technical Assistance Projects (TAP))** – projekti, kuru mērķis ir palīdzēt sagatavot SNAP vai SIP projekta pieteikumu un kurus piesaka par SNAP vai SIP sagatavošanu atbildīgā kompetentā iestāde.

LIFE līdzfinansējuma likme līdz 60% (specifiskos gadījumos, kas noteikti [Regulā (ES) 2021/783](https://eur-lex.europa.eu/legal-content/LV/TXT/HTML/?uri=CELEX:32021R0783&from=EN)– līdz 95%). Īstenošanas termiņš līdz 5 gadiem.

**4.5. Citi projekti (Other Actions (OA))** - koordinācijas un atbalsta darbības pārejai uz atjaunojamo enerģiju un paaugstinātu energoefektivitāti. OA projektu mērķis ir pārvarēt tirgus barjeras, kas kavē sociālekonomisko pāreju uz atjaunojamo enerģiju un paaugstinātu energoefektivitāti, tostarp spēju veidošanu, informācijas un zināšanu izplatīšanu un izpratnes veicināšanu. Tiek atbalstīti tikai apakšprogrammā “Pāreja uz tīru enerģiju”.

LIFE līdzfinansējuma likme līdz 95%. Īstenošanas termiņš līdz 10 gadiem.

**4.6. Rīcības granti (Operating grants (OG))**:

* projekti nelielu dotāciju piešķiršanai (maksimums 100 000 EUR LIFE līdzfinansējuma) attālāko reģionu un aizjūras zemju un teritoriju bioloģiskās daudzveidības saglabāšanai, ekosistēmu atjaunošanai un ekosistēmu pakalpojumu ilgtspējīgai izmantošanai, tostarp uz ekosistēmām balstītas pieejas pielāgošanai klimata pārmaiņām un to mazināšanai;
* projekti, kas izstrādāti sadarbībā ar Eiropas Inovāciju un tehnoloģiju institūta (EIT) zināšanu un inovāciju kopienām (ZIK), jo īpaši projekti, kas veicina universitāšu īstenotā ES aprites ekonomikas rīcības plāna mērķu sasniegšanu un īstenošanu, pētniecības organizācijas, uzņēmumi un / vai MVU, kas piedalās ZIK;
* izmēģinājuma projekti “Jaunā Eiropas Bauhaus” ietvaros. Mērķis ir identificēt un risināt problēmas, kas palīdz Eiropai pārveidoties par klimata ziņā neitrālu kontinentu, ņemot vērā labāku telpu izveidi, kurā forma ne tikai seko funkcijai, piemēram, vēsturiskajā Bauhaus kustībā, bet arī palīdz saglabāt resursus

LIFE līdzfinansējuma likme līdz 70%. Īstenošanas termiņš līdz 3 gadiem.

5. Vairāk informācijas par LIFE programmu un tās nosacījumiem pieejama Eiropas Komisijas (turpmāk – Komisija) tīmekļvietnē <https://cinea.ec.europa.eu/life_en> un [www.lifeprogramma.lv](http://www.lifeprogramma.lv)

6. Nolikumā lietotie termini

*Atbalsta pretendents* – projekta iesniedzējs projektam, kuram tiek piešķirts komercdarbības atbalsts saskaņā ar Komisijas 2023. gada 13. decembra Regulu Nr. 2023/2831 par Līguma par Eiropas Savienības darbību 107. un 108. panta piemērošanu de minimis atbalstam.

*Ministrija* – Viedās administrācijas un reģionālās attīstības ministrija (Reģ.Nr. 90000028508), Peldu iela 25, Rīga, LV – 1050.

*Finansēšanas līgums* – līgums par projekta finansēšanas (no Nacionālā finansējuma) un izpildes kārtību, kas tiek noslēgts atbilstoši Ministrijas izstrādātajai līguma veidnei.

*Komercdarbības atbalsts (valsts atbalsts)* – atbalsts komercdarbībai; atbalsts projekta iesniegumā plānotajām aktivitātēm, kuras ir saistītas ar saimniecisko darbību un vienlaicīgi atbilst visām valsts atbalstu raksturojošajām pazīmēm, kas definētas Komercdarbības atbalsta kontroles likuma [5. pantā](https://likumi.lv/doc.php?id=267199).

*Komisija* – Eiropas Komisija, kuru pārstāv LIFE programmas koordinējošā iestāde Eiropas Klimata, infrastruktūras un vides izpildaģentūra (CINEA).

*LIFE projekta iesniegums* – LIFE projekta pilns pieteikums pēc noteiktas formas, kas iesniedzams Komisijā.

*Granta līgums* – līgums, kas noslēgts starp Komisiju un Projekta koordinējošo saņēmēju par LIFE projekta īstenošanu.

*Nacionālais līdzfinansējums* – valsts budžeta finansējums, kas tiek nodrošināts no valsts budžeta apakšprogrammas “LIFE programmas projekti” dotācijām paredzētiem līdzekļiem un tiek piešķirts projektu īstenošanai saskaņā ar šī Nolikuma nosacījumiem.

*Nolikums* – ES vides un klimata pasākumu programmas LIFE projektu Nacionālā līdzfinansējuma piešķiršanas nolikums projektiem, kas piedalās 2024.gada uzsaukumā.

*Pašu ieguldījums*– pašu vai cits piesaistītais līdzfinansējums (ārpus valsts budžeta un ES, ārvalstu finanšu palīdzības vai jebkāda cita publiskā finansējuma par kuru nav saņemts nekāds komercdarbības atbalsts).

*Priekšfinansējums –* Nacionālais finansējums, kas izmantojams avansa nodrošināšanai Komisijas apstiprinātajiem projektiem, kuru īstenotāji ir tiešās un pastarpinātās valsts pārvaldes iestādes, un citas iestādes, kas pilda valsts pārvaldes uzdevumus un kapitālsabiedrības, kas projektu ietvaros pilda valsts deleģētas funkcijas.

*Projekta atskaites* – pārskati par projekta īstenošanu, kas ietver informāciju par projekta īstenošanas gaitu un finansējuma vai tā daļas izlietojumu.

*Projekta aktivitāte* (no angļu valodas “task”) – projektā veicamais individuālais uzdevums ar atsevišķi identificējamu budžetu, kas izdalīts un aprakstīts atsevišķi.

*Projekta darba paka* (no angļu valodas “work package”) – aktivitāšu kopums, kas vērsts uz konkrēta projekta uzdevuma izpildi vai projekta mērķa sasniegšanu, kuru rezultātā tiek radīts projekta nodevums (no angļu valodas “deliverable” un /vai “milestone”).

*Nacionālā līdzfinansējuma pieteikums* – ar šo Nolikumu apstiprinātā veidlapā (pielikums Nr.1) pilnībā aizpildīts pieteikums Nacionālajam līdzfinansējumam, kuru parakstījis Pieteikuma iesniedzējs (paraksttiesīgā persona) un kas iesniegts Ministrijā saskaņā ar šī Nolikuma nosacījumiem.

*Pieteikuma iesniedzējs* – Latvijas Republikas tiešās valsts pārvaldes iestāde, pastarpināta pārvaldes iestāde, atvasināta publiska persona, tās iestāde vai Latvijas Republikā reģistrēta juridiska persona, kas iesniegusi Nacionālā līdzfinansējuma pieteikumu Ministrijā, lai pretendētu uz Nacionālā līdzfinansējuma saņemšanu LIFE programmas projekta īstenošanai.

*Projekta īstenotājs* – Latvijas Republikas valsts pārvaldes iestāde (t.sk. tiešā un pastarpinātā), atvasināta publiska persona (un tās iestādes) vai Latvijas Republikā reģistrēta juridiska perona, kas ir noslēgusi Finansēšanas līgumu ar Ministriju par Nacionālā līdzfinansējuma piešķiršanu, projekta īstenošanas un Nacionālā līdzfinansējuma izlietošanas nosacījumiem vai Ministrija kā LIFE kapacitātes projekta (TA-CAP) īstenotājs.

*Projekta koordinējošais saņēmējs* – projekta galvenais partneris, kurš iesniedz LIFE programmas projekta iesniegumu Komisijā.

*Projekta partneri* – Nacionālā līdzfinansējuma pieteikumā norādītie projekta partneri – Latvijas Republikas valsts pārvaldes iestādes (t.sk. tiešās un pastarpinātās), atvasinātas publiskas personas (un to iestādes) vai Latvijas Republikā reģistrētas juridiskās personas, kuri iesaistīti projekta realizēšanā.

*Projekts –* LIFE projektu uzsaukumā iesniegts projekts, par kura īstenošanu noslēgts Granta līgums ar Komisiju.

*Projekta īstenošanas laiks* – projekta īstenošanas kopējais laiks, sākot no projekta īstenošanas uzsākšanas dienas līdz datumam, kad projektam ir jābūt pabeigtam.

*Projekts, kuram netiek piešķirts komercdarbības atbalsts* – projekts, kurā atbalstāmās darbības nav saistītas ar saimniecisko darbību, kā arī projekts, kurā atbalsts tiek sniegts saimnieciskai darbībai, bet neizpildās kāda no Komercdarbības atbalsta kontroles likuma 5. pantā definētajām komercdarbības atbalstu raksturojošām pazīmēm.

*Projekts, kuram tiek piešķirts komercdarbības atbalsts* – projekts, kurā piešķirtais atbalsts visiem vai atsevišķiem partneriem, visām vai atsevišķām darba pakām (Work Package) vai uzdevumiem (Tasks) tiek piešķirts saimnieciskajai darbībai un attiecībā uz visu projektu, atsevišķām darba pakām vai uzdevumiem atbalstam vienlaikus izpildās visas komercdarbības atbalstu raksturojošās pazīmes, kas definētas Komercdarbības atbalsta kontroles likuma 5. pantā.

*Saimnieciskā darbība –* jebkura darbība, kas ietver preču vai pakalpojumu piedāvāšanu tirgū, tai skaitā iznomāšanu.

# II. Nacionālā līdzfinansējuma mērķis

7.  Nacionālā līdzfinansējuma piešķiršanas mērķi LIFE projektu īstenošanai ir:

7.1. Latvijas Republikas valsts budžeta pieejamā finansējuma ietvaros līdzfinansēt projektu īstenošanu, kas iesniegti 2024.gada uzsaukumā un ar kuriem Komisija noslēgusi Granta līgumu par projektu finansēšanu no LIFE programmas.

7.2. nodrošināt Priekšfinansējumu līdz tiek saņemts Komisijas balansa maksājums, tiem Komisijas apstiprinātiem projektiem, kuru īstenotāji ir tiešās un pastarpinātās valsts pārvaldes iestādes, un citas iestādes, kas pilda valsts pārvaldes uzdevumus un kapitālsabiedrības, kas projektu ietvaros pilda valsts deleģētas funkcijas.

8. Nacionālais līdzfinansējums LIFE Projekta īstenošanai var tikt piešķirts:

8.1. Projektiem, kuriem **netiek piešķirts komercdarbības atbalsts**, līdzfinansējumu piešķirot atbilstoši šī Nolikuma V nodaļas 17., 18., 19., 21. punktā ietvertajiem ierobežojumiem un nosacījumiem;

8.2. Projektiem, kuriem **tiek piešķirts komercdarbības atbalsts visiem vai atsevišķiem Projekta partneriem visām vai atsevišķām Projekta darbībām**, līdzfinansējumu piešķirot atbilstoši šī Nolikuma VIII nodaļā ietvertajiem ierobežojumiem un nosacījumiem.

# III. Nacionālā līdzfinansējuma pieejamības izsludināšana

9. Ministrija pēc Nolikuma apstiprināšanas izsludina projektu pieteikumu iesniegšanu Nacionālā līdzfinansējuma saņemšanai vienu reizi gadā, ja ar Ministru kabineta lēmumu tiek piešķirts finansējums attiecīgajā plānošanas periodā.

10. Sludinājumā tiek iekļauta informācija par konkrētajā iesniegšanas laikā pieejamo Nacionālā līdzfinansējuma apjomu. Informācija tiek publicēta:

10.1. oficiālajā izdevumā “Latvijas Vēstnesis” [www.vestnesis.lv](http://www.vestnesis.lv) ;

10.2. LIFE programmas Latvijas tīmekļvietnē [www.lifeprogramma.lv](http://www.lifeprogramma.lv) ;

10.3. Viedās administrācijas un reģionālās attīstības ministrijas tīmekļvietnē [www.varam.gov.lv](http://www.varam.gov.lv)

10.4. Klimata un enerģētikas ministrijas tīmekļvietnē <https://www.kem.gov.lv/lv>

11. Nacionālā līdzfinansējuma pieteikumu iesniegšana SNAP, SIP un TAP tiek rīkota saskaņā ar šī Nolikuma XII nodaļu. Nolikumā minētie nosacījumi par projektu iesniegšanas un Nacionālā līdzfinansējuma piešķiršanas procesu nav attiecināmi uz Ministrijas LIFE kapacitātes (TA-CAP) īstenoto projektu.

# IV. Pieteikuma iesniedzējs

12. Nacionālā līdzfinansējuma saņemšanai, iesniedzot Nacionālā līdzfinansējuma pieteikumu, **var pieteikties Projekta koordinējošais saņēmējs** , kas var būt Latvijas Republikas valsts pārvaldes iestāde, atvasināta publiska persona vai Latvijas Republikā reģistrēta juridiskā persona, t.i.:

12.1. **publisko tiesību subjekts** (no angļu val. – *public body* saskaņā ar LIFE programmas definīciju) (valsts iestādes neatkarīgi no to organizācijas formas – centrālā, reģionālā vai vietējā struktūra – vai dažādi subjekti, kas atrodas to kontrolē, ja vien tie darbojas attiecīgās valsts iestādes vārdā un uz tās atbildību), tostarp:

12.1.1. tiešās valsts pārvaldes iestādes;

12.1.2. atvasinātas publiskas personas un to iestādes;

12.1.3. valsts un pašvaldību kapitālsabiedrības (komersanti);

12.2. **privāta nekomerciāla organizācija** (nevalstiskā organizācija);

12.3. **privāta komerciāla organizācija** (komersants).

13. Projekta koordinējošais saņēmējs iesniedz Nacionālā līdzfinansējuma pieteikumu, pieprasot Nacionālo līdzfinansējumu Projektam kopumā un **par visiem Latvijas Republikā reģistrētiem Projekta partneriem.**

14. Nacionālā līdzfinansējuma pieteikumu var iesniegt arī **Projekta partneris** (Latvijas Republikas valsts pārvaldes iestāde (t.sk. tiešā un pastarpinātā), atvasināta publiska persona (t.sk., tās iestāde) vai Latvijas Republikā reģistrēta juridiskā persona), **ja Projekta koordinējošais saņēmējs ir citā Eiropas Savienības valstī reģistrēta organizācija**.

**15. Prasības Pieteikuma iesniedzējam (tajā skaitā Projekta partnerim, ja tas iesniedz Nacionālā līdzfinansējuma pieteikumu):**

15.1. Pieteikuma iesniedzējam uz Nacionālā līdzfinansējuma pieteikuma iesniegšanas brīdi saskaņā ar Valsts ieņēmumu dienesta sniegto informāciju nav neizpildītas saistības nodokļu (tai skaitā valsts sociālās apdrošināšanas) jomā, kas kopsummā pārsniedz 150 euro, izņemot, ja ir piešķirts nodokļu samaksas termiņa pagarinājums, noslēgta vienošanās par labprātīgu nodokļu samaksu vai noslēgts vienošanās līgums un Pieteikuma iesniedzējam un Projekta partnerim nav ierosināta maksātnespēja;

15.2. Pamatojoties uz Starptautisko un Latvijas Republikas nacionālo sankciju likuma 11.2 pantu, Pieteikuma iesniedzējam, kuram šī Nolikuma noteiktajā kārtībā būtu apstiprināms Nacionālā līdzfinansējuma pieteikums vai ar to būtu slēdzams Finansēšanas līgums, tā valdes vai padomes loceklim, patiesā labuma guvējam, pārstāvēttiesīgai personai vai prokūristam, vai personai, kura ir pilnvarota pārstāvēt Pieteikuma iesniedzēju darbībās, kas saistītas ar filiāli, nav noteiktas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts noteiktās sankcijas.

# V. Nacionālā līdzfinansējuma apjoms

16. Kopējais pieejamais Nacionālā līdzfinansējuma apjoms LIFE programmas ietvaros 2025. gadā ir noteikts 28 268 898 *euro* apmērā. Ministrija, izsludinot projektu pieteikumu iesniegšanu Nacionālā līdzfinansējuma saņemšanai, sludinājumā iekļauj informāciju arī par konkrēto pieejamo Nacionālā līdzfinansējuma apjomu, kas noteikts saskaņā ar spēkā esošo Ministru kabineta rīkojumu par pieejamā nacionālā līdzfinansējuma apjomu attiecīgajam LIFE programmas periodam.

17. Gan SAP, SNAP, SIP, TAP projektiem, kuriem **netiek piešķirts komercdarbības atbalsts, gan tiem SAP, SNAP, SIP, TAP projektiem, kuriem tiek piešķirts komercdarbības atbalsts,** Nacionālā līdzfinansējuma apjomam Pieteikuma iesniedzējam un katram Projekta partnerim, atkarībā no tā juridiskā statusa, tiek noteikti sekojoši maksimālie procentuālie ierobežojumi:

17.1. tiešās valsts pārvaldes iestādes, plānošanas reģioni un citas valsts institūcijas finansējumu vienam projektam var pieprasīt līdz **40% no LIFE projekta iesnieguma attiecināmām izmaksām** pašu ieguldījuma nodrošināšanai;

17.2. atvasinātas publiskas personas, to iestādes, pastarpinātas pārvaldes iestādes un privātas nekomerciālas organizācijas finansējumu vienam projektam var pieprasīt līdz **35% no LIFE projekta iesnieguma attiecināmām izmaksām** ar nosacījumu, ka vienlaikus Projektā tiek nodrošināts pašu ieguldījums, vismaz 5% apmērā no projekta attiecināmām izmaksām;

17.3. privātas komerciālas organizācijas un valsts un pašvaldību kapitālsabiedrības vienam projektam var pieprasīt līdzfinansējumu līdz **35% no LIFE projekta iesnieguma attiecināmām izmaksām** ar nosacījumu, ka vienlaikus Projektā tiek nodrošināts pašu ieguldījums vismaz 5% apmērā no Projekta attiecināmām izmaksām.

|  |  |  |  |
| --- | --- | --- | --- |
| Jomas:  **Aprites ekonomika un dzīves kvalitāte, Daba un bioloģiskā daudzveidība,**  **Klimata pārmaiņu mazināšana un pielāgošanās tām, Klimata pārvaldība un informācija, Pāreja uz tīru enerģiju (SAP)** | | | |
|  | *EK finansējums* | *Maksimālais Nacionālais līdzfinansējums* | *Minimālais pašu* *ieguldījums* |
| Tiešās valsts pārvaldes iestādes, plānošanas reģioni un citas valsts institūcijas | 60% | 40% | - |
| Atvasinātas publiskas personas, to iestādes, pastarpinātas pārvaldes iestādes, nevalstiskās organizācijas | 60% | 35% | 5% |
| Komersanti, t.sk. valsts un pašvaldību kapitālsabiedrības | 60% | 35% | 5% |

18. **Rīcības grantu** (OG) projektiem kuriem **netiek piešķirts komercdarbības atbalsts, gan tiem, kam komercdarbības atbalsts tiek piešķirts,** Nacionālā finansējuma apjomam Projekta iesniedzējam un katram Projekta partnerim, atkarībā no tā juridiskā statusa, tiek noteikti sekojoši ierobežojumi un nosacījumi:

18.1. tiešās valsts pārvaldes iestādes, plānošanas reģioni un citas valsts institūcijas līdzfinansējumu vienam projektam var pieprasīt līdz **30% no LIFE projekta iesnieguma projektam attiecināmām izmaksām** pašu ieguldījuma nodrošināšanai;

18.2. atvasinātas publiskas personas, to iestādes, pastarpinātas pārvaldes iestādes un privātas nekomerciālas organizācijas vienam projektam var pieprasīt līdzfinansējumu līdz **25% no LIFE projekta iesnieguma attiecināmām izmaksām** ar nosacījumu, ka vienlaikus Projektā tiek nodrošināts pašu ieguldījums vismaz 5% apmērā no Projekta attiecināmām izmaksām;

18.3. privātas komerciālas organizācijas un valsts un pašvaldību kapitālsabiedrības vienam projektam var pieprasīt līdzfinansējumu līdz **25% no LIFE projekta iesnieguma attiecināmām izmaksām** ar nosacījumu, ka vienlaikus projektā tiek nodrošināts pašu ieguldījums vismaz 5% apmērā no Projekta attiecināmām izmaksām.

|  |  |  |  |
| --- | --- | --- | --- |
| **Rīcības granti** | | | |
|  | *EK finansējums* | *Maksimālais Nacionālais līdzfinansējums* | *Minimālais pašu ieguldījums* |
| Tiešās valsts pārvaldes iestādes, plānošanas reģioni un citas valsts institūcijas | 70% | 30% | - |
| Atvasinātas publiskas personas, to iestādes, pastarpinātas pārvaldes iestādes, nevalstiskās organizācijas | 70% | 25% | 5% |
| Komersanti, t.sk. valsts un pašvaldību kapitālsabiedrības | 70% | 25% | 5% |

19. Ja Nacionālā līdzfinansējuma pieteikumā Nacionālais līdzfinansējums tiek pieprasīts vairākiem Projekta partneriem, katram Projekta dalībniekam maksimālais Nacionālā līdzfinansējuma apjoms nedrīkst pārsniegt augstāk noteiktās maksimālās likmes, ņemot vērā Projekta partnera juridisko statusu. Atbalsta apjoms katram Projekta partnerim tiek rēķināts no attiecīgā partnera kopējām Projekta attiecināmām izmaksām (no angļu val. – *eligible costs*).

20. Nacionālais līdzfinansējums netiek piešķirts OA projektiem klimata apakšprogrammā prioritārajā jomā ***Pāreja uz tīru enerģiju***, kuru īstenošanai no LIFE programmas tiek paredzēts 95% līdzfinansējums.

21. Izņēmuma gadījumi:

21.1. Ja Projekts ir iesniegts **Vides apakšprogrammas Dabas un bioloģiskās daudzveidības jomā, un tam ir iespējams pretendēt uz paaugstināto LIFE programmas atbalstu 67% vai 75% apmērā no Projekta attiecināmām izmaksām** (projekti, kas saistīti ar prioritārām dzīvotnēm vai sugām, lai īstenotu Eiropas Kopienu Padomes 1992. gada 21. maija direktīvu 92/43/EEK Par dabisko dzīvotņu, savvaļas faunas un floras aizsardzību, vai kas saistīti ar tādām putnu sugām, kuras ar Eiropas Parlamenta un padomes 2009. gada 30. novembra direktīvas 2009/147/EK Par savvaļas putnu aizsardzību 16.pantu izveidotā Tehniskā un zinātniskā progresa ieviešanas komiteja uzskata par prioritārām finansējuma saņemšanai, ja tas nepieciešams, lai sasniegtu aizsardzības mērķi), Nacionālā līdzfinansējuma atbalsta apjoma ierobežojumi tiek noteikti sekojoši:

|  |  |  |  |
| --- | --- | --- | --- |
| Joma:  **Daba un bioloģiskā daudzveidība (prioritāro sugu un dzīvotņu aizsardzība)** | | | |
|  | *EK finansējums* | *Maksimālais Nacionālais līdzfinansējums* | *Minimālais pašu ieguldījums* |
| Tiešās valsts pārvaldes iestādes, plānošanas reģioni un citas valsts institūcijas | 75% | 25% | - |
| Atvasinātas publiskas personas, to iestādes, pastarpinātas pārvaldes iestādes, nevalstiskās organizācijas | 75% | 23% | 2% |
| Komersanti, t.sk. valsts un pašvaldību kapitālsabiedrības | 75% | 23% | 2% |
| Tiešās valsts pārvaldes iestādes | 67% | 33% | - |
| Atvasinātas publiskas personas, nevalstiskās organizācijas, to iestādes, pastarpinātas pārvaldes iestādes, nevalstiskās organizācijas | 67% | 30% | 3% |
| Komersanti, t.sk. valsts un pašvaldību kapitālsabiedrības | 67% | 30% | 3% |

21.2. Tehniskās palīdzības spēju veidošanas projektiem (TA-CAP), kurus iesniedz Ministrija ar mērķi uzlabot efektīvu valsts dalību LIFE programmā, un kuriem LIFE finansējuma likme ir 95%, Nacionālais līdzfinansējums tiek noteikts ne mazāks kā 5% apmērā pašu ieguldījuma segšanai.

22*.* Projektiem, kuriem **tiek piešķirts komercdarbības atbalsts,** Nacionālā līdzfinansējuma apjomam Pieteikuma un katram Projekta partnerim, neatkarīgi no tā juridiskā statusa, ierobežojumi un papildus nosacījumi ir noteikti šī Nolikuma VIII nodaļā.

# VI. Komercdarbības atbalsta konstatēšana

23. Saņemot šī Nolikuma 49. punktā un /vai 68.1. apakšpunktā noteikto Nacionālā līdzfinansējuma pieteikumu, kam pievienots LIFE projekta iesniegums, Ministrija iepazīstas ar Nacionālā līdzfinansējuma pieteikumā un LIFE projekta iesniegumā Pieteikuma iesniedzēja un **katra Projekta partnera katru projektā paredzēto Projekta aktivitāti (Task), Projekta darba paku (Work package), t.sk., aktivitātēs un darba pakās paredzētajiem nodevumiem (deliverables) un atskaites punktiem (milestones), projekta mērķiem (Specific project objectives) un rīcībām (Concept and methodology)** un pārbauda, vai:

23.1. Kādā no LIFE projekta iesnieguma darba pakām vai aktivitātēm, par kurām tiek prasīts Nacionālais līdzfinansējums, paredzēta preču un pakalpojumu piedāvāšana tirgū (arī potenciāla piedāvāšana tirgū), neatkarīgi no īstenotāju juridiskā statusa un finansēšanas veida. Nacionālo līdzfinansējumu paredzēts izmantot, lai Projekta ietvaros veiktu iegādes (materiālos un nemateriālos aktīvus), kuri pēc tam paliek Pieteikuma iesniedzēja vai Projekta partnera īpašumā tā saimnieciskās darbības veikšanai, gūstot labumu savai saimnieciskai darbībai.

23.2. Ja 23.1. apakšpunkta nosacījumi neizpildās, tad ir secināms, ka atbalsts plānotajām aktivitātēm nav saistīts ar atbalstu saimnieciskai darbībai un attiecīgi nav kvalificējams kā komercdarbības atbalsts, tādējādi viss Projekts kopumā tiek uzskatīts kā *Projekts, kuram netiek piešķirts komercdarbības atbalsts* un visa nacionālā līdzfinansējuma summa netiek uzskatīta par komercdarbības atbalstu.

23.3. Izpildoties 23.1. apakšpunkta nosacījumiem, tiek pārbaudīta vienlaicīga šādu komercdarbības atbalstu raksturojošo pazīmju izpilde:

a) finansiālo palīdzību tieši vai pastarpināti sniedz no valsts, pašvaldības, Eiropas Savienības vai citiem publiskiem līdzekļiem (turpmāk — valsts vai pašvaldības līdzekļi), un valsts institūcijām ir kontrolējoša ietekme pār finanšu līdzekļiem;

b) komercsabiedrība veic saimniecisko darbību un attiecībā uz saimniecisko darbību iegūst ekonomiskas priekšrocības, kādas tā nevarētu iegūt, ja komercdarbības atbalsts netiktu sniegts;

c) finansiālā palīdzība neattiecas uz visām komercsabiedrībām vienādi, bet ir paredzēta komercsabiedrībām atkarībā no to lieluma, darbības veida vai atrašanās vietas, kā arī citiem diferencējošiem kritērijiem vai arī ir paredzēta tikai konkrētai komercsabiedrībai;

d) finansiālā palīdzība ietekmē tirdzniecību un izkropļo konkurenci Eiropas Savienības iekšējā tirgū.

23.4. Ja kāda no LIFE projekta iesnieguma darba pakām vai aktivitātēm, par kurām tiek prasīts Nacionālais līdzfinansējums Nacionālā līdzfinansējuma pieteikumā vienlaikus atbilst visām šī Nolikuma 23.3.apakšpunktā norādītajām pazīmēm, komercdarbības atbalsts tiek konstatēts un Projekts uzskatāms par tādu, *kuram tiek piešķirts komercdarbības atbalsts.*

23.5.Ņemot vērā LIFE programmas mērķi, Projekta specifiku un veikto aktivitāšu dažādību, Pieteikuma iesniedzējs (un/ vai tā Projekta partneri), kas veic gan saimniecisko, gan nesaimniecisko darbību, ir uzskatāms par komercdarbības atbalsta saņēmēju vienīgi attiecībā uz tā saimniecisko darbību. Tādējādi šī Nolikuma ietvaros komercdarbības atbalsta regulējums tiek piemērots tikai tām aktivitātēm (Tasks) un darba pakām (Work packages), kurām Nacionālā līdzfinansējuma piešķiršana ir kvalificējama kā komercdarbības atbalsts.

23.6. Aizpildot šī Nolikuma pielikumu Nr. 1, Pieteikuma iesniedzējs nodrošina saimniecisko un nesaimniecisko darbību nodalīšanu un atsevišķu uzskaiti, tai skaitā, precīzu izmaksu nodalīšanu pa budžeta kategorijām, atbilstoši veidlapas formātam katrai aktivitātei un/vai darba pakai.

# VII. Nacionālā līdzfinansējuma izmaksāšanas un atmaksāšanas nosacījumi Nacionālā līdzfinansējuma pieteikumiem, kuriem netiek piešķirts komercdarbības atbalsts

24. No Nacionālā līdzfinansējuma attiecināmās izmaksas ir visas tās izmaksu kategorijas, ko par attiecināmām noteikusi Komisija 2024. gada LIFE uzsaukuma attiecīgajā apakšprogrammā, attiecīgajam projektu veidam.

25. Tikai tās izmaksas, kuru pamatotība un apmērs ir pierādīts LIFE projekta iesniegumā un tam pievienotajos dokumentos ir attiecināmas un kuru līdzfinansēšanai tiek sniegts Nacionālā līdzfinansējuma pieteikums.

26. Pievienotās vērtības nodokļa maksājumus Projekta ietvaros var plānot kā attiecināmās izmaksas attiecībā uz Nacionālo lidzfinansējumu, ja Projekta īstenotājs un Projekta partneri pievienotās vērtības nodokļa summu nevar atgūt kā priekšnodokli, atbilstoši nodokļu jautājumus regulējošiem normatīvajiem aktiem.

27. Netiek atbalstītas Projekta aktivitātes par tām pašam darbībām, kas jau tiek finansētas no citiem valsts budžeta un ES vai ārvalstu finanšu palīdzības līdzekļiem.

28.  Nacionālā līdzfinansējuma izmaksāšanas un atmaksāšanas procesā tiek ņemti vērā šādi priekšnoteikumi:

28.1. Nacionālais līdzfinansējums ir nepieciešams, lai stiprinātu Latvijas LIFE programmas Projekta īstenotāju un Projekta partneru konkurētspēju un kapacitāti iesaistīties dažādās partnerībās, tādējādi veicināt to dalību LIFE programmā;

28.2. No Nacionālā līdzfinansējuma tiek finansētas tās darba pakas un aktivitātes, kuras nav saistītas ar saimniecisko darbību un par kurām tiek prasīts no komercdarbības atbalsta brīvs finansējums Nacionālā līdzfinansējuma pieteikumā, nepārsniedzot šī Nolikuma V nodaļā norādīto maksimālo procentuālo apjomu;

28.3. Projekta pieteicējs nodrošina atsevišķu grāmatvedības uzskaiti no Nacionālā līdzfinansējuma veiktajiem maksājumiem, kā arī maksājuma aprakstā atšķirīgi identificē maksājumus (maksājuma identifikācijas numurs tiek norādīts Finansēšanas līgumā), kas tiek segti no Nacionālā līdzfinansējuma, norādot darba pakas numuru (Work package number) un aktivitāti (Task number), uz kuru attiecas konkrētais maksājums. (piem., “NACFIN 001/2024”, WP3, Task 3.1);

28.4. Lai novērstu uzraudzības funkciju pārklāšanos un samazinātu administratīvo slogu LIFE programmas finansēto projektu ieviešanā, Nacionālā līdzfinansējuma izmaksāšanas un atmaksas procesā tiek ņemti vērā Komisijas LIFE programmas finansēto projektu uzraudzības laikā pieņemtie lēmumi.

29. Nacionālā līdzfinansējuma un Priekšfinansējuma (Priekšfinansējuma saņemšanas nosacījumi atrunāti Nolikuma XIII nodaļā) maksājums Projekta īstenotājam un Projekta partnerim tiek veikts atbilstoši Finansēšanas līguma nosacījumiem, ievērojot no LIFE programmas finansētā Projekta ieviešanas gaitu un finanšu plūsmu:

29.1. Slēdzot Finansēšanas līgumu, puses vienojas par Nacionālā līdzfinansējuma un Priekšfinansējuma izmaksas grafiku. Nacionālā līdzfinansējuma maksājumi iedalāmi avansa, starpposma un noslēguma maksājumos;

29.2. Administratīvā sloga mazināšanai, Finansēšanas līguma ietvaros tiek paredzēts viens Nacionālā līdzfinansējuma un viens Priekšfinansējuma (ja tāds pieprasīts un piešķirts) maksājums kalendārajā gadā;

29.2. Projekta īstenotājs un Projekta partneris var saņemt avansu 20% no piešķirtā Nolikuma 8.1. apakšpunktā norādītā Nacionālā līdzfinansējuma.

30. LIFE programmas finansētā Projekta īstenotājam un Projekta partnerim, lai saņemtu Nacionālā līdzfinansējuma maksājumus ir pienākums nodrošināt savlaicīgu LIFE programmas finansētā Projekta atskaitīšanos, kā arī 5 (piecu) darba dienu laikā no Komisijas atzinuma (lēmuma) par atskaites apstiprināšanu iesniegt to Ministrijai. Šī pienākuma neizpildes gadījumā Ministrijai ir tiesības lemt par Nacionālā līdzfinansējuma izmaksas pārtraukšanu.

31. Gadījumos, kad Komisija kādas no Projekta izmaksām atzīst par neattiecināmām un samazina Eiropas Savienības finansējumu Projektam, Ministrija, izvērtējot Komisijas lēmumu, ir tiesīga proporcionāli samazināt Projekta Nacionālo līdzfinansējumu un Priekšfinansējumu, veicot piešķirtā Nacionālā līdzfinansējuma un Priekšfinansējuma summas korekciju un, nepieciešamības gadījumā, pieprasot atmaksāt izmaksāto finansējumu valsts budžetā.

# VIII. Attiecināmās izmaksas un līdzfinansējuma izlietošanas nosacījumi Nacionālā līdzfinansējuma pieteikumiem, kuriem tiek piešķirts komercdarbības atbalsts

32. Attiecībā uz Nacionālā līdzfinansējuma pieteikumiem, kas Nacionālo līdzfinansējumu saņem kā komercdarbības atbalstu, ir piemērojami šī Nolikuma 26., 27., 29., 30., 31. punkta, kā arī Nolikuma VIII nodaļas nosacījumi.

33. Atbalstu projektiem, kuriem tiek piešķirts komercdarbības atbalsts, visām vai atsevišķām projekta aktivitātēm sniedz saskaņā ar Komisijas Regulu (ES) 2023/2831 (2023. gada 13. decembris) par Līguma par Eiropas Savienības darbību 107. un 108. panta piemērošanu *de minimis* atbalstam (turpmāk – [Komisijas regula Nr. 2023/2831](https://eur-lex.europa.eu/legal-content/LV/TXT/?uri=CELEX%3A32013R1407)) un Ministru kabineta 2018. gada 21. novembra noteikumiem [Nr. 715](https://likumi.lv/ta/id/303512) " *De minimis* atbalsta uzskaites un piešķiršanas kārtība”. *De minimis* atbalsta piešķiršana un uzskaite tiek veikta saskaņā ar normatīvajiem aktiem par *de minimis* atbalsta uzskaites un piešķiršanas kārtību.

34. *De minimis* atbalstu piešķir, ievērojot Komisijas regulas Nr. 2023/2831 1. panta 1. punktā, minētos nozaru un darbības ierobežojumus. Ja Atbalsta pretendents vienlaikus darbojas vienā vai vairākās Komisijas regulas Nr.2023/2831 1.panta 1.punkta a), b), c) un d) apakšpunktā minētajās nozarēs, atbalstu drīkst piešķirt tikai tad, ja Atbalsta pretendents nodrošina šo nozaru darbību vai uzskaites nodalīšanu, lai saskaņā ar Komisijas regulas Nr.2023/2831 1.panta 2.punktu darbības izslēgtajās nozarēs negūst labumu no *de minimis* atbalsta, ko piešķir saskaņā ar Nolikumu.

35. Atbalsta pretendents atbalsta pieteikumam pievieno De minimis atbalsta uzskaites sistēmā (turpmāk – Sistēma) sagatavotās veidlapas par sniedzamo informāciju *de minimis*  atbalsta uzskaitei un piešķiršanai izdruku vai atbalsta pieteikumā norāda Sistēmā aizpildītās veidlapas identifikācijas numuru.

36. Piešķirot *de minimis* atbalstu, Ministrija pārbauda, vai plānotais *de minimis* atbalsts kopā ar iepriekšējos trīs gados, skaitot no atbalsta piešķiršanas dienas, piešķirtais *de minimis* atbalsts viena vienota uzņēmuma līmenī nepārsniedz Komisijas regulas Nr.2023/2831 3.panta 2.punktā noteikto maksimālo *de minimis* atbalsta apmēru. Izvērtējot finanšu atbalsta apmēru, jāvērtē piešķirtais *de minimis* atbalsts viena vienota uzņēmuma līmenī.

37. Viens vienots uzņēmums ir tāds uzņēmums, kas atbilst Komisijas regulas Nr. 2023/2831 2. panta 2. punkta nosacījumiem.

38. Nacionālā līdzfinansējuma pieteikumiem, kuriem tiek piešķirts komercdarbības atbalsts visām vai atsevišķām Projekta darbībām, no *de minimis* atbalsta attiecināmās izmaksas ir visas tās izmaksu kategorijas, kurās paredzēts finansējums, lai īstenotu ar saimniecisko darbību saistītās aktivitātes un darba pakas un par kurām tiek prasīts *de minimis* atbalsts Nacionālā līdzfinansējuma pieteikumā.

39. Ministrija uzglabā visus ar *de minimis* atbalsta piešķiršanu saistītos datus 10 (desmit) gadus, sākot no dienas, kurā saskaņā ar šajā Nolikumā noteikto piešķirts pēdējais *de minimis* atbalsts, savukārt, Atbalsta saņēmējs uzglabā visus ar *de minimis* atbalsta piešķiršanu saistītos datus 10 (desmit) gadus no *de minimis* atbalsta piešķiršanas dienas atbilstoši Komisijas regulas Nr.2023/2831 6.panta 3. un 7.punktam.

40.  Šī Nolikuma ietvaros piešķirto *de minimis* atbalstu attiecībā uz vienām un tām pašām attiecināmajām izmaksām nedrīkst kumulēt ar komercdarbības atbalstu citu atbalsta programmu vai ad-hoc atbalstu Projekta ietvaros, tai skaitā, citu de minimis atbalstu, neatkarīgi no finansējuma avota.

41. Atbalsta pretendents, saņemot komercdarbības atbalstu,:

41.1. Nodala Projekta atbalstāmās darbības un attiecīgās finanšu plūsmas no savas pārējās darbības un finanšu plūsmām;

41.2. Nodrošina atsevišķu grāmatvedības uzskaiti no nacionālā finansējuma veiktajiem maksājumiem, kā arī maksājuma aprakstā atšķirīgi identificē maksājumus (maksājuma identifikācijas numurs tiek norādīts Finansēšanas līgumā), kas tiek segti no Nacionālā līdzfinansējuma, norādot darba pakas numuru (Work package number) un aktivitāti (Task number), uz kuru attiecas konkrētais maksājums. (piem., “NACFIN 001/2024”, WP3, Task 3.1).

42.  Lai novērstu uzraudzības funkciju pārklāšanos un samazinātu administratīvo slogu LIFE programmas finansēto projektu ieviešanā, Nacionālā līdzfinansējuma izmaksāšanas un atmaksas procesā tiek ņemti vērā Komisijas LIFE programmas finansēto projektu uzraudzības laikā pieņemtie lēmumi.

43. Komercdarbības atbalsts šī Nolikuma ietvaros tiek piešķirts granta veidā.

44. *De minimis* atbalstu uzskata par piešķirtu ar dienu, kad Ministrija pieņēmusi un parakstījusi lēmumu par atbalsta piešķiršanu saskaņā ar Komisijas regulu Nr. 2023/2831. Ministrija veic Atbalsta pretendenta izvērtēšanu atbilstoši Komisijas regulas Nr.2023/2831 nosacījumiem uz atbalsta piešķiršanas brīdi.

45. Ja Projekta īstenošanas laikā rodas neattiecināmie izdevumi vai sadārdzinās izmaksas, Atbalsta pretendents apņemas tās segt no saviem līdzekļiem, kas ir brīvi no komercdarbības atbalsta.

46. Ja ir pārkāptas Komisijas regulas Nr.2023/2831 prasības, vai ja, īstenojot ar saimniecisku darbību nesaistītu Projektu, tiek secināts, ka tas ir ar saimniecisku darbību saistīts Projekts, un tam nav iespējams piemērot Komisijas regulu Nr.2023/2831, atbalsta saņēmējam ir pienākums Ministrijai atmaksāt Projekta ietvaros saņemto nelikumīgo komercdarbības atbalstu saskaņā ar Komercdarbības atbalsta kontroles likuma IV vai V nodaļu kopā ar procentiem no līdzekļiem, kas brīvi no valsts atbalsta.

47. Komercdarbības atbalstu šī Nolikuma ietvaros saskaņā ar Komisijas regulu Nr.2023/2831 piešķir līdz 2030. gada 31. decembrim.

# IX. Pieteikšanās Nacionālā līdzfinansējuma pieteikumu iesniegšanai SAP un OG

48. Nacionālajam līdzfinansējumam var pieteikties pēc Ministrijas paziņojuma (sludinājuma) publicēšanas par Nacionālā līdzfinansējuma pieteikumu iesniegšanu.

Lai pieteiktos uz Nacionālo līdzfinansējumu, Nacionālā līdzfinansējuma pieteikums, t.sk. LIFE projekta iesniegums, jāiesniedz sūtot elektroniska dokumenta veidā, kas parakstīts ar drošu elektronisko parakstu un satur laika zīmogu, uz Ministrijas oficiālo elektronisko adresi \_DEFAULT@90000028508 vai elektronisko pastu: [pasts@varam.gov.lv](mailto:pasts@varam.gov.lv). Pieteikuma iesniedzējs var sagatavot un iesniegt neierobežotu skaitu LIFE projektu iesniegumus un par katru no tiek iesniegt Nacionālā līdzfinansējuma pieteikumu.

49. Pēc LIFE projektu konkursa rezultātu saņemšanas no Komisijas un LIFE projekta iesnieguma saturiskās un finanšu revīzijas fāzes pabeigšanas, un Granta līguma ar Komisiju noslēgšanas, Pieteikuma iesniedzējs nekavējoties Ministrijā iesniedz:

49.1. Nacionālā līdzfinansējuma pieteikuma veidlapu (pielikums Nr. 1);

49.2. Granta līguma, kam pievienots LIFE projekta iesniegums, apliecinātu kopiju;

50. Pieteikuma iesniedzējs ir atbildīgs, lai Nacionālā līdzfinansējuma pieteikumā tiktu iekļauta atbilstoša, patiesa un pilnīga informācija, kas nav pretrunā ar Granta līgumā un LIFE projekta iesniegumā norādīto.

**51. D****okumentācijas noformēšanas prasības:**

51.1. Nacionālā līdzfinansējuma pieteikuma veidlapai jābūt aizpildītai latviešu valodā, datorrakstā.

51.2.  Nacionālā līdzfinansējuma pieteikuma veidlapa un tās pielikumi jāsagatavo elektroniski un jānoformē atbilstoši Elektronisko dokumentu likumā noteiktajām prasībām. Nacionālā līdzfinansējuma pieteikumam elektroniska dokumenta veidā, parakstot to ar drošu elektronisko parakstu, jāatbilst šādām prasībām:

51.2.1. tam jābūt izstrādātam atbilstoši Ministru kabineta 2005.gada 28.jūnija noteikumiem Nr.473 “Elektronisko dokumentu izstrādāšanas, noformēšanas, glabāšanas un aprites kārtība valsts un pašvaldību iestādēs un kārtība, kādā notiek elektronisko dokumentu aprite starp valsts un pašvaldību iestādēm vai starp šīm iestādēm un fiziskajām un juridiskajām personām”, kā arī DOC, XLS, PDF, vai JPG datņu formātā;

51.2.2. Nacionālā līdzfinansējuma pieteikuma veidlapai un papildu iesniedzamo dokumentu oriģināliem jābūt parakstītiem ar to autoru drošu elektronisku parakstu un apliecinātiem ar laika zīmogu;

51.2.3. Šī Nolikuma 49.2. apakšpunktā norādīto dokumentu kopijas elektroniskā versija, elektroniski parakstīta jānosūta uz Ministrijas oficiālo elektronisko adresi vai elektronisko pastu;

51.2.4. Nacionālā līdzfinansējuma pieteikums jāparaksta personai, kurai publiskos reģistros ir reģistrētas tiesības pārstāvēt iesniedzēju, vai pilnvarotai personai, šādā gadījumā pievienojot pilnvarojumu apliecinošu dokumenta oriģinālu, vai apliecinātu dokumenta kopiju;

51.2.5.Nacionālā līdzfinansējuma pieteikuma veidlapa nevar tikt pašrocīgi koriģēta / rediģēta (izņemot aiļu, sadaļu palielināšana, lai pilnībā būtu pārredzams ailē iekļautais teksts);

51.2.6.Nacionālā līdzfinansējuma pieteikuma veidlapā ir jābūt aizpildītām pilnīgi visām prasītajām sadaļām, ailēm, ja vien veidlapā nav norādīts citādāk;

51.2.7. Ja Nacionālā līdzfinansējuma pieteikuma veidlapa tiek iesniegta PDF formātā, tad atsevišķi Ministrijai uz oficiālo elektronisko adresi vai elektronisko pastu jānosūta Nacionālā līdzfinansējuma pieteikuma veidlapa ar visiem šajā Nolikumā paredzētajiem pielikumiem to oriģinālajā formātā;

51.2.8. Visi elektroniski sagatavotie un iesniegtie dokumenti un datnes nedrīkst saturēt datorvīrusus un citas kaitīgas programmatūras vai to ģeneratorus, vai kādā citādā veidā apdraudēt Ministrijas datortīklus, iekārtas un tajos glabāto informāciju. Ja tiks konstatēts, ka dokumenti satur kādu no šajā punktā minētajiem riskiem, tie netiks pieņemti un izskatīti. Dokumentu iesniedzējs ir atbildīgs par citu īpašumam nodarīto kaitējumu, ja kaitējums radies tā iesniegto dokumentu un datņu dēļ.

# X.  Nacionālā līdzfinansējuma pieteikumu izskatīšana un lēmumu pieņemšana

**52. Administratīvās atbilstības pārbaude:**

Ministrija 10 (desmit) darba dienu laikā pēc Nacionālā līdzfinansējuma pieteikuma saņemšanas, veic tā administratīvās atbilstības pārbaudi. Pārbaude tiek veikta par visiem Projekta partneriem, kuriem prasīts Nacionālais līdzfinansējums Nacionālā līdzfinansējuma pieteikumā un kuri potenciāli saņems Nacionālo līdzfinansējumu. Lai Nacionālā līdzfinansējuma pieteikumu atzītu par atbilstošu noteiktajiem administratīvās atbilstības kritērijiem, tam ir jāatbilst šādām prasībām:

52.1. Nacionālā līdzfinansējuma pieteikums ir noformēts atbilstoši šī Nolikuma 51. punkta prasībām un satur visus nepieciešamos dokumentus saskaņā ar šī Nolikuma 49. punktu (izņemot SIP, SNAP integrētos un TAP, kur Projekta iesniegums ir noformēts atbilstoši šī Nolikuma XII nodaļas prasībām);

52.2. Pieteikuma iesniedzējs (t.sk. partneri) atbilst šī Nolikuma IV nodaļas prasībām (t.sk. Ministrija pārliecināsies publiski pieejamajos valsts reģistros);

52.3. Pieteikumā norādīta korekta Nacionālā līdzfinansējuma procentuālā intensitāte Pieteikuma iesniedzējam un/vai Projekta partnerim;

52.4. Pieteikuma iesniedzējs iesniedzis Pieteikumu atbilstoši lomai LIFE Projektā (Projekta koordinējošais saņēmējs par visiem partneriem no Latvijas, bet Latvijas partneris ārvalstu Projektā - tikai par sevi);

54.5. No Nacionālā līdzfinansējuma lūgts attiecināt izmaksu kategorijas, ko par attiecināmām noteikusi Komisija 2024. gada LIFE uzsaukuma attiecīgajā apakšprogrammā, attiecīgajam projektu veidam (Pieteikuma iesniedzējs apliecinājis Pieteikuma veidlapā);

54.6. Nacionālais līdzfinansējums tiek lūgts par tām izmaksām, kuru pamatotība un apmērs ir pierādīts LIFE projekta iesniegumā (Pieteikuma iesniedzējs apliecinājis Pieteikuma veidlapā);

54.7. Pieteikuma iesniedzējs Pieteikuma veidlapā norādījis Projekta partnerus, kuri pievienotās vērtības nodokļa maksājumus plāno iekļaut kā attiecināmās izmaksas un apliecinājis, ka attiecīgie partneri pievienotās vērtības nodokļa summu nevar atgūt kā priekšnodokli, pieteikumam pievienojot izziņas no Valsts ieņēmuma dienesta (kurās apliecināts, ka pievienotās vērtības nodokļa summu nevar atgūt kā priekšnodokli) par katru no Projekta partneriem;

52.3. Nacionālā līdzfinansējuma pieteikumu ir parakstījusi persona ar pārstāvības tiesībām (Ministrija pārliecināsies publiski pieejamajos valsts reģistros, kā arī www.lursoft.lv) vai persona ar attiecīgu pilnvarojumu pārstāvēt Pieteikuma iesniedzēju un pilnvarojuma oriģināls vai apliecināta pilnvarojuma kopija ir pievienota Nacionālā līdzfinansējuma pieteikumam;

52.4. Pieteikuma iesniedzējam un Projekta partneriem uz iesnieguma iesniegšanas brīdi nav nodokļu un valsts sociālās apdrošināšanas obligāto iemaksu parādi, kas kopsummā nepārsniedz 150 euro, izņemot, ja ir piešķirts nodokļu samaksas termiņa pagarinājums, noslēgta vienošanās par labprātīgu nodokļu samaksu vai noslēgts vienošanās līgums un Pieteikuma iesniedzējam un Projekta partnerim nav ierosināta maksātnespēja;

52.5. Pieteikuma iesniedzējam un Projekta partneriem uz Nacionālā līdzfinansējuma pieteikuma iesniegšanas brīdi nav neizpildītu un/vai kavētu saistību par iepriekš ar Ministriju noslēgtiem Finansēšanas līgumiem par projektu finansēšanas un izpildes kārtību. Ja Ministrija, izvērtējot šo kritēriju, konstatē neizpildītas saistības Pieteikuma iesniedzējam un/vai Projekta partnerim, tā patur tiesības neveikt tālāku Pieteikuma izvērtēšanu;

52.6. Ministrija pārbauda, vai uz Pieteikuma iesniedzēju un Projekta partneriem neattiecas Starptautisko un Latvijas Republikas nacionālo sankciju likuma 11.3 panta pirmajā daļā noteiktie ierobežojumi.

53. Ministrijai ir tiesības ar argumentētu lēmumu pagarināt Nacionālā līdzfinansējuma pieteikumu administratīvās atbilstības pārbaudi.

54. Ja tiek konstatēta neatbilstība vienam vai vairākiem administratīvās atbilstības kritērijiem, Ministrija rakstiski informē Pieteikuma iesniedzēju par konstatētajām neatbilstībām un aicina precizēt Nacionālā līdzfinansējuma pieteikumu. Nacionālā līdzfinansējuma pieteikuma precizēšanas termiņš ir 5 (piecas) darba dienas no dienas, kad Ministrija ir rakstveidā informējusi Pieteikuma iesniedzēju par Nacionālā līdzfinansējuma pieteikuma neatbilstību kritērijiem:

54.1. Ja Pieteikuma iesniedzējs noteiktajā termiņā iesniedz precizētu Nacionālā līdzfinansējuma pieteikumu, Ministrija Nacionālā līdzfinansējuma pieteikuma atbilstību administratīvās atbilstības kritērijiem vērtē atkārtoti;

54.2. Ja Pieteikuma iesniedzējs Ministrijas noteiktajā termiņā neiesniedz precizētu Nacionālā līdzfinansējuma pieteikumu vai pēc atkārtotas vērtēšanas, Nacionālā līdzfinansējuma pieteikums neatbilst kaut vienam administratīvās atbilstības kritērijam, Nacionālā līdzfinansējuma pieteikums netiek virzīts tālākai izskatīšanai un Ministrija pieņem lēmumu noraidīt Nacionālā līdzfinansējuma pieteikumu un par to paziņo Pieteikuma iesniedzējam normatīvajos aktos noteiktajā kārtībā.

55. Nacionālā līdzfinansējuma pieteikumi, kas atbilst visiem administratīvās atbilstības kritērijiem, tiek virzīti tālākai izskatīšanai.

**56. Nacionālā līdzfinansējuma pieteikuma tālāka atbilstības izvērtēšana lēmuma pieņemšana un rezultātu paziņošana:**

56.1. Nacionālā līdzfinansējuma pieteikuma tālāku atbilstības izvērtēšanu, kas iekļauj komercdarbības atbalsta konstatēšanu/nekonstatēšanu atbilstoši Nolikuma VI nodaļai, nosacījumu izpildi saskaņā ar VII un VIII nodaļu un dubultā finansējuma novēršanai, 15 (piecpadsmit) darba dienu laikā veic Ministrija.

56.2. Pirms lēmuma pieņemšanas par Nacionālā līdzfinansējuma piešķiršanu, Ministrija pārliecinās, vai:

56.2.1. Uz iesniegto Nacionālā līdzfinansējuma pieteikumu, tā aktivitātēm un darba pakām ir piemērojami komercdarbības atbalsta nosacījumi atbilstoši Nolikuma VI un VIII nodaļai. Lai novērtētu Nacionālā līdzfinansējuma pieteikumā paredzēto aktivitāšu atbilstību komercdarbības atbalsta pazīmēm un pārliecinātos par likumīga komercdarbības atbalsta piešķiršanu, Ministrijai ir tiesības pieprasīt papildus informāciju, tai skaitā, pieprasīt precizētas, korektas Nacionālā līdzfinansējuma pieteikuma veidlapas (pielikuma Nr.1) iesniegšanu. Šajā gadījumā Ministrija informē Pieteikuma iesniedzēju par papildus informācijas un/vai precizēts Nacionālā līdzfinansējuma pieteikuma veidlapas nepieciešamību, norādot termiņu šo darbību veikšanai. Nacionālā līdzfinansējuma pieteikuma tālāka izskatīšana tiek apturēta līdz papildus informācijas saņemšanai un 56.1. apakšpunktā minētais izskatīšanas termiņš turpinās pēc nepieciešamās dokumentācijas saņemšanas. Ja pieprasītā informācija netiek saņemta, tiek pieņemts 56.5.2.apakšpunktā minētais lēmums.

56.2.2. Nacionālā līdzfinansējuma pieteikumā ir norādīta informācija, kas apliecina dubultā finansējuma neesamību attiecībā uz aktivitātēm, ko plānots finansēt no nacionālā līdzfinansējuma un šo plānoto aktivitāšu demarkāciju un/vai sinerģiju ar Pieteikuma iesniedzēja īstenoto (jau pabeigto) vai īstenošanā esošo projektu atbalsta pasākumiem vai citu subjektu īstenotiem projektiem vai atbalsta pasākumiem, kas tiek finansēti no Nacionālā līdzfinansējuma saņēmēja pamatdarbības izdevumiem vai ES un citu ārvalstu investīciju instrumentiem vai valsts, vai pašvaldības līdzfinansēto projektu izdevumiem. Lai novērtētu dubultā finansējuma neesamību, Ministrijai ir tiesības pieprasīt papildus informāciju, tai skaitā, pieprasīt precizēta, korekta Nacionālā līdzfinansējuma pieteikuma iesniegšanu. Ministrija vēršas pie Pieteikuma iesniedzēja, lūdzot iesniegt prasīto informāciju un norādot termiņu šo darbību veikšanai. Nacionālā līdzfinansējuma pieteikuma tālāka izskatīšana tiek apturēta līdz papildus informācijas saņemšanai un 56.1. apakšpunktā minētais izskatīšanas termiņš turpinās pēc nepieciešamās dokumentācijas saņemšanas. Ja pieprasītā informācija netiek saņemta, tiek pieņemts 56.5.2.apakšpunktā minētais lēmums.

56.3. Nacionālā līdzfinansējuma pieteikumi tiek izskatīti rindas kārtībā pēc šī Nolikuma 49.punktā norādīto dokumentu saņemšanas, sākot ar agrāko reģistrēto Nacionālā līdzfinansējuma pieteikumu.

56.4. Visi izvērtētie Nacionālā līdzfinansējuma pieteikumi, kas atbilst Nolikuma 56.2.punktā noteiktajām prasībām tiek virzīti lēmumam par Nacionālā līdzfinansējuma piešķiršanu. Lēmumā tiek norādīts kopējais atbalstītais Nacionālā līdzfinansējuma apjoms (t.sk., de minimis atbalsta apjoms (ja attiecas)) un tā finansējuma likme – procentuālais nacionālā līdzfinansējuma apmērs kopējās projekta izmaksās.

**56.5. Iespējamie lēmumu veidi**:

56.5.1. atbalstīt Nacionālā līdzfinansējuma piešķiršanu Projekta īstenošanai, norādot, vai tiek vai netiek piešķirts komercdarbības atbalsts (vai abi, gadījumā, ja Projektā komercdarbības atbalsts konstatēts tikai atsevišķām aktivitātēm (tasks) un/vai darba pakām (work packages) ), norādot precīzu līdzfinansējuma apmēru aktivitātēm un darba pakām, kuru īstenošanai piešķirts komercdarbības atbalsts, līdzfinansējuma saņēmējus, līdzfinansējuma piešķiršanas nosacījumus, parakstot līdzfinansējuma atbalsta apliecinājumu Komisijas noteiktajā līdzfinansējuma apliecinājuma formā ar statusu “apstiprināts” (“*confirmed*”) atbilstoši LIFE programmas spēkā esošajām prasībām (ja attiecināms);

56.5.2. noraidīt Nacionālā līdzfinansējuma piešķiršanu Projekta īstenošanai, jo Nacionālā līdzfinansējuma pieteikums neatbilst Nolikuma prasībām vai ir nepietiekams budžeta finansējums.

56.6. Ministrija 56.5. punktā minētos lēmumus pieņem divu mēneša laikā pēc Nacionālā līdzfinansējuma pieteikuma iesniegšanas.

**57. Nosacījumi līdzfinansējuma saņēmējam:**

57.1. Pieteikuma iesniedzējam 10 darbadienu laikā pēc 56.5.1. punktā minētā lēmuma saņemšanas ir pienākums iesniegt lēmumā norādīto nepieciešamo informāciju Finansēšanas līguma noslēgšanai;

57.2. Finansējuma saņēmējam, kurš ir saņēmis atbalstu Nacionālā līdzfinansējuma saņemšanai, ir pienākums rakstiski informēt Ministriju par visu saņemto informāciju no Komisijas saistībā ar iesniegto LIFE projekta iesniegumu, tai skaitā, par jebkurām izmaiņām LIFE projekta iesniegumā, tā budžetā, ja tās ierosina Pieteikuma iesniedzējs vai Komisija;

57.3. Ja Ministrija, pamatojoties uz Pieteikuma iesniedzēja iesniegto informāciju vai citu informāciju, kas ir Ministrijas rīcībā, secina, ka pastāv apstākļi kas var ietekmēt iepriekš izvērtētos kritērijus, lai piešķirtu Nacionālo līdzfinansējumu, Ministrija veic Nacionālā līdzfinansējuma pieteikuma atkārtotu izvērtēšanu, kas var nozīmēt arī 56.5.apakšpunktā noteiktā lēmuma maiņu;

57.4. Projekta īstenošanas fāzē var tikt koriģēts 56.5.1. apakšpunkta lēmumā norādītais Nacionālā līdzfinansējuma apjoms – ja atbilstoši Komisijas vai Pieteikuma iesniedzēja prasībām tiek veiktas izmaiņas LIFE projekta iesnieguma budžetā un veicamajās aktivitātēs vai Ministrija konstatē jebkurus citus apstākļus Projekta īstenošanas gaitā, kuru rezultātā ir pārkāptas šajā Nolikumā minētās maksimālās procentuālās robežvērtības, kas noteiktas valsts budžeta finansējumam no kopējām Projekta attiecināmajām izmaksām. Iestājoties šiem apstākļiem, Nacionālais līdzfinansējums tiek koriģēts proporcionāli izmaiņām kopējā Projekta budžetā.

# XI Projekta finansēšanas un izpildes kārtība

58. Pēc šī Nolikuma 57.1. apakšpunkta nosacījumu pilnīgas izpildes un Projektam atsevišķa norēķinu konta atvēršanas, starp Ministriju un Pieteikuma iesniedzēju tiek noslēgts Finansēšanas līgums. Finansēšanas līguma teksts līguma slēgšanas procesā var tikt precizēts atbilstoši Projekta specifikai.

59. Finansēšanas līgums nosaka Projekta finansēšanas un izpildes kārtību, Ministrijas un Projekta īstenotāja tiesības, pienākumus un atbildību Projekta īstenošanas laikā un pēc Projekta pabeigšanas.

60. Projekta īstenošanas laikā Projekta īstenotājs iesniedz Ministrijā informāciju un maksājuma pieprasījumus atbilstoši Finansēšanas līguma nosacījumiem.

61. Projektam noslēdzoties, pēc LIFE projekta gala atskaites iesniegšanas un izvērtēšanas Komisijā, ne vēlāk kā 10 (desmit) dienu laikā no Komisijas gala lēmuma saņemšanas, Projekta īstenotājs iesniedz Ministrijā Komisijas gala lēmumu par LIFE projekta izmaksu attiecināšanu, kā arī, atbilstoši Finansēšanas līguma nosacījumiem, iesniedz Ministrijā noslēguma informāciju.

62. Projekta īstenotājam projekta īstenošanā jārīkojas ievērojot nacionālos normatīvos aktus publisko iepirkumu jomā, kas attiecināmi uz katru no Projekta īstenotājiem.

# XII. Nacionālā līdzfinansējuma pieteikumu iesniegšana SIP, SNAP un TAP projektiem

**63. Pieteikuma iesniedzējs Nacionālā līdzfinansējuma saņemšanai** **SIP, SNAP un TAP projektam:**

63.1.Nacionālā līdzfinansējuma pieteikumu **SIP un/vai SNAP Projektam** var iesniegt **tikai kompetentās iestādes, kas nodrošina dalībvalstu izstrādāto nacionālo stratēģiju** **un plānu** **ieviešanu** dabas un bioloģiskās daudzveidības, vides un klimata jomā, nodrošinot visu atbildīgo iestāžu iesaisti un vismaz viena cita finansējuma avota (ES, valsts vai privāta) piesaisti. Pieteikuma iesniedzējs SIP un SNAP Projektam ir šī Nolikuma IV nodaļā minētais publisko tiesību subjekts (no angļu val. – *public body; saskaņā ar LIFE programmas definīciju* – valsts iestādes neatkarīgi no to organizācijas formas – centrālā, reģionālā vai vietējā struktūra – vai dažādi subjekti, kas atrodas to kontrolē, ja vien tie darbojas attiecīgās valsts iestādes vārdā un uz tās atbildību). SIP un SNAP LIFE projekta iesnieguma sagatavošanai kompetentā iestāde var pieteikt tehniskās palīdzības projektu.

63.2. Nacionālā līdzfinansējuma pieteikumu Nacionālā līdzfinansējuma saņemšanai **TAP Projektam** var iesniegt tikai **Projekta koordinējošais saņēmējs**.

63.3. Ja SIP un SNAP vai TAP Projekta īstenošanā tiek piesaistīti partneri, Pieteikuma iesniedzējs – atbilstošā kompetentā iestāde – ir uzskatāma par Projekta koordinējošo saņēmēju. Projekta koordinējošais saņēmējs iesniedz Nacionālā līdzfinansējuma pieteikumu, pieprasot Nacionālo līdzfinansējumu Projektam kopumā un par visiem Latvijas Republikā reģistrētiem Projekta partneriem – juridiskām personām.

**64. Iesniedzamie dokumenti un to iesniegšanas laiks Nacionālā līdzfinansējuma saņemšanai** **SIP, SNAP un TAP projektam:**

64.1. Pēc LIFE projekta iesnieguma izvērtēšanas un rezultātu saņemšanas no Komisijas, iesnieguma saturiskās un finanšu revīzijas fāzes pabeigšanas un Granta līguma noslēgšanas Pieteikuma iesniedzējs iesniedz Ministrijā:

64.1.1. aizpildītu Nacionālā līdzfinansējuma pieteikuma veidlapu (pielikums Nr.1);

64.1.2. Granta līguma, kam pievienots un LIFE projekta iesniegums apliecinātu kopiju;

64.2. Pieteikuma iesniedzējs ir atbildīgs, lai Nacionālā līdzfinansējuma pieteikumā  tiktu iekļauta atbilstoša, patiesa un pilnīga informācija.

64.3. SIP, SNAP un TAP Pieteikuma iesniedzējam, noformējot Nacionālā līdzfinansējuma pieteikumu jāievēro Nolikuma 51.punktā noteiktās Projekta dokumentācijas noformēšanas prasības.

**65. Nacionālā līdzfinansējuma apjoms SIP, SNAP un TAP projektiem:**

65.1. Nacionālā līdzfinansējuma apjomam Pieteikuma iesniedzējam un katram Projekta partnerim atkarībā no tā juridiskā statusa tiek noteikti sekojoši ierobežojumi un nosacījumi:

65.1.1. tiešās valsts pārvaldes iestādēm un citām valsts institūcijām un plānošanas reģioniem līdzfinansējumu vienam Projektam var piešķirt līdz 40% no kopējām Projektam attiecināmām izmaksām pašu ieguldījuma nodrošināšanai. Komercdarbības atbalsta gadījumā intensitāte tiek noteikta atbilstoši piemērojamajam komercdarbības atbalsta regulējumam, kas noteikts šī Nolikuma VIII nodaļā;

65.1.2. citām juridiskajām personām – vienam Projektam var piešķirt finansējumu līdz 35% no kopējām Projektam attiecināmām izmaksām ar nosacījumu, ka vienlaikus Projektā tiek nodrošināts pašu ieguldījums vismaz 5% apmērā no Projekta attiecināmām izmaksām. Komercdarbības atbalsta gadījumā intensitāte tiek noteikta atbilstoši piemērojamajam komercdarbības atbalsta regulējumam, kas noteikts šī Nolikuma VIII nodaļā.

65.2.  SIP, SNAP un TAP Nacionālā līdzfinansējuma pieteikumu izskatīšana un lēmumu pieņemšana notiek  atbilstoši šī Nolikuma X nodaļas noteikumiem.

65.3. Attiecībā uz SIP, SNAP un TAP projektiem ir piemērojami arī šī Nolikuma 15. punkta, VI nodaļas, VII nodaļas, VIII nodaļas kā arī XI nodaļas nosacījumi.

# XIII. Priekšfinansējums, tā pieprasīšana un atmaksas nosacījumi

66. Iesniegumu priekšfinansējumam (Nolikuma pielikums Nr.2) var iesniegt Komisijas apstiprināto LIFE Projektu īstenotāji - tiešās un pastarpinātās valsts pārvaldes iestādes, un citas iestādes, kas pilda valsts pārvaldes uzdevumus, un kapitālsabiedrības, kas projektu ietvaros pilda valsts deleģētas funkcijas:

66.1. Kopā ar Nacionālā līdzfinansējuma pieteikumu;

66.2. Pēc Projekta Finansēšanas līguma noslēgšanas Projekta īstenošanas laikā.

67. Priekšfinansējums tiek nodrošināts saskaņā ar spēkā esošo Ministru kabineta rīkojumu par pieejamā Nacionālā līdzfinansējuma apjomu attiecīgajam LIFE programmas periodam un tā apjoms nedrīkst pārsniegt 20% **no LIFE programmas ieguldījuma Projektā katram priekšfinansējuma saņēmējam**.

68. Iesniedzamie dokumenti un priekšfinansējuma saņemšanas kārtība:

68.1. Priekšfinansējuma saņemšanai Pieteikuma iesniedzējs vai Projekta īstenotājs Ministrijai iesniedz aizpildītu šī Nolikuma pielikumu Nr.2;

68.2. Projekta koordinējošais saņēmējs iesniedz Iesniegumu priekšfinansējumam, pieprasot priekšfinansējumu Projektam kopumā par katru Latvijas Republikā reģistrēto Projekta partneri, kas atbilst šī Nolikuma 66.punkta prasībām, norādot katram nepieciešamo priekšfinansējuma summu;

68.3. Iesniegumu priekšfinansējumam var iesniegt arī Projekta partneris (kas atbilst 66.punkta prasībām) katrs par sevi, ja Projekta koordinējošais saņēmējs ir citā Eiropas Savienības valstī reģistrēta organizācija;

68.4. Iesniegums tiek iesniegts elektroniska dokumenta veidā un tam jāatbilst šī Nolikuma 51. punktā norādītajām dokumentu noformēšanas prasībām. Iesniegumam jāatbilst Nolikuma XIII nodaļā noteiktajiem nosacījumiem, neatbilstības gadījumā, Ministrija rīkojas atbilstoši šī Nolikuma 54.punktā noteiktajai kārtībai;

68.5. Ja iesniegums priekšfinansējumam iesniegts šī Nolikuma 66.1. apakšpunktā noteiktajā kārtībā, priekšfinansējuma piešķiršanas un atmaksas nosacījumi tiek iekļauti 56.5. apakšpunktā minētajā lēmumā;

68.6. Ja iesniegums priekšfinansējumam iesniegts šī Nolikuma 66.2. apakšpunktā noteiktajā kārtībā, Ministrija veic grozījumus ar Projekta īstenotāju noslēgtajā Finansēšanas līgumā, iekļaujot tajā priekšfinansējuma piešķiršanas un atmaksas nosacījumus.

69. Pēc LIFE programmas balansa maksājuma saņemšanas no Komisijas, priekšfinansējums saņemtajā apmērā Projekta īstenotājam jāatmaksā valsts budžetā 1 (viena) mēneša laikā.

# XIV. Pielikumi

**Pielikums Nr.** 1 Nacionālā līdzfinansējuma pieteikuma veidlapa

**Pielikums Nr.** 2 Iesniegums priekšfinansējumam